Plakkery ontwrig Oudtshoorn | Netwerk24
Plakkery ontwrig Oudtshoorn
Deur Bekommerd, Oudtshoorn 12 Maart 2020 00:00
Op Oudtshoorn heers algehele wanorde en wetteloosheid met die opslaan van plakkershutte op elke oop stukkie grond.
Te midde van alles en die ongelukkigheid van baie inwoners, skitter die politieke leiers in hul afwesigheid en rep nie 'n woord nie.
Dít nadat die adjunkpresident van die land verlede week in vraetyd in die Nasionale Raad van Provinsies die politieke leiers versoek het om daar te wees wanneer die eerste plakkershut opgeslaan word en toe te sien dat dit onmiddellik afgebreek word.
Die feit dat hulle nou regs­advies inwin, is mos 'n bewys dat hulle geen benul het hoe om die wanorde te stop nie.
Verdere hartseer is dat êrens in die toekoms van die polisie verwag gaan word om die skuilings af te breek. Húlle beland dan in die spervuur terwyl die raadslede, wie se toedoen dit is, lekker in hul kantore sit.
In die afwesigheid van sterk leierskap is dit dringend noodsaaklik dat die provinsiale leiers van politieke partye hulle self kom vergewis van hoe sleg die dorp lyk.